Tom Behnke (FRI), 2000-02-29:
Jeg vil gerne indlede med at takke regeringen for, at man fik strammet op over for de udlændinge, der tidligere havde mulighed for at opnå dansk statsborgerskab ved erklæring, at man - ganske vist på et sent tidspunkt, men dog - indså, at der kunne være problemer med hensyn til, at nogle af dem, der fik dansk statsborgerskab via erklæring, havde begået endog meget grov kriminalitet, og at hvis de pågældende personer skulle have været ind over Folketinget, ville de som minimum have opnået dansk statsborgerskab efter en karenstid.
Den opstramning, som så har bevirket, at nogle af dem, der tidligere kunne opnå dansk statsborgerskab ved erklæring, skal ind over Folketinget og altså med i et lovforslag,
er en positiv ting, som vi i Frihed 2000 har støttet og vil støtte. Det kan jo så også betyde, at antallet, som kommer på lovforslagene, kan blive en anelse højere, men jeg tror dog ikke, at det er det, der er årsagen til, at lovforslaget her omhandler næsten 6.000 ansøgere. Vi ved fra tidligere behandlinger af lignende lovforslag, at under udvalgsbehandlingen vil vi nå frem til, at et antal af dem, der har søgt om dansk statsborgerskab, og som er på lovforslaget, vil have begået kriminalitet i et eller andet omfang.
De burde have været udvist af Danmark, men det er de ikke blevet.
Og når vi så står over for at skulle vurdere, om de så skal belønnes med et dansk statsborgerskab, har vi i Frihed 2000 den opfattelse, at det skal de ikke.
Tværtimod.
Det, vi så desværre også må konstatere, er jo, at et flertal af partierne og regeringen har bestemt sig for, at vi ikke længere skal have mulighed for at få oplysninger om ansøgernes økonomiske forhold, og det er selvfølgelig beklageligt.
Vi havde gerne set, at vi, når vi tildeler dansk statsborgerskab til nogle - og det gør vi gerne, hvis de opfylder betingelserne - så også kunne se på, om de opfylder
de økonomiske betingelser for at opnå dansk statsborgerskab.
Det gør de i dag ud fra det, som flertallet har besluttet skal være kriterierne, nemlig ingen.
Men vi har i Frihed 2000 den opfattelse, at hvis man vil have dansk statsborgerskab, må man som minimum kunne bevise, at man er i stand til at forsørge sig selv.
Det er et krav, vi bestemt ikke mener er for stort.
Tværtimod er det et krav, som man stiller i en lang, lang, række andre lande, hvor vi taler om, at udlændinge opnår statsborgerskab.
Flertallet af dem, der har søgt om dansk statsborgerskab, og som er på forslaget her i dag, er formentlig ganske uproblematiske, og det er heller ikke dem, der er problemet.
Problemet er dem, der efter Frihed 2000's opfattelse ikke opfylder kriterierne, altså de udlændinge, som har begået endda meget grov kriminalitet, dem, der har en væsentlig gæld til det offentlige, og dem, der ikke er i stand til at forsørge sig selv.
Det er jo egentlig underligt, at hvis man i Danmark har gæld til det offentlige, kan man ikke få lov til at være taxavognmand, men man kan godt opnå dansk statsborgerskab.
Vi synes, det er forunderligt, at man på den ene side altså stiller nogle krav over for danske statsborgere med hensyn til, at de kan få lov til at arbejde, men over for udlændinge, der søger om dansk statsborgerskab, har man altså ikke tilsvarende krav.
Jo, der er et krav om, at de sager skal forelægges for Indfødsretsudvalget, men vi ved jo også af erfaring, at de, der søger - også selv om de har endda meget stor gæld til det offentlige - får lov til at få dispensation og kommer med på lovforslaget her.
Overordnet set kan man så også sige, at problemet vel heller ikke er, at der er små 6.000, der nu har søgt om dansk statsborgerskab, og som vil få det, fordi et flertal vil give dem det.
Næ, problemet er vel egentlig, at der er så mange udlændinge, der er kommet til Danmark på så kort tid, at der er så mange udlændinge, som har været her så længe, at de kan søge om dansk statsborgerskab, og som også får det.
Det er vel egentlig dér, problemet ligger: at vi har fået for mange udlændinge til Danmark på for kort tid og vi har fået så mange udlændinge, at det giver væsentlige problemer i samfundet.
Det kan vi jo se rundt omkring os, og derfor har vi i Frihed 2000 den opfattelse, at vi skal prøve at se, hvad vi kan gøre for at få bremset op for tilstrømningen - ikke sådan, at vi lukker fuldstændig, men sådan, at vi i hvert fald får bremset op, således at det er muligt at absorbere de udlændinge, som kommer til Danmark, i det danske samfund.
Hvis den udvikling, der er i øjeblikket med antallet af udlændinge, der kommer til Danmark - hvad enten det drejer sig om familiesammenføring eller de facto-flygtninge, eller hvad det nu er - fortsætter, så viser en fremskrivning, at om ca. 35 år vil udlændinge udgøre et flertal i Danmark.
Det synes vi i Frihed 2000 er problematisk.
Jeg ved godt, at der er socialdemokratiske ordførere, bl.a. formanden for Retsudvalget, der har tilkendegivet, at de da bestemt har den holdning, at Danmark skal være et multikulturelt samfund, og det er fint nok, men den holdning deler vi bestemt ikke i Frihed 2000.
Vi mener, at vi skal undgå den situation.
Vi mener, at vi skal sørge for, at antallet af udlændinge, der kommer til Danmark, ikke er så stort, at vi ikke kan nå at optage dem i det danske samfund.
Så vi vil altså se meget nøje på lovforslaget og de enkelte ansøgere under udvalgsbehandlingen, og så stiller vi naturligvis ændringsforslag, som vi plejer.